ΓΡΑΠΤΗ ΕΡΩΤΗΣΗ E-2403/98

υποβολή: Doeke Eisma (ELDR) προς την Επιτροπή

(27 Ιουλίου 1998)

Θέμα: Καταλύτες, οξείδια του αζώτου και το φαινόμενο του θερμοκηπίου

Γνωρίζει η Επιτροπή τα πρόσφατα στοιχεία της Αμερικανικής Υπηρεσίας Περιβάλλοντος ότι η νέα γενιά τριοδικών καταλυτικών μετατροπέων ναι μεν περιορίζει αποτελεσματικότερα τις επιβλαβείς συνέπειες αερίων, όπως τα οξείδια του αζώτου και το μονοξείδιο του άνθρακος, από τους παλαιούς καταλύτες, αλλά ότι, ως εκ του γεγονότος αυτού, παράγουν περισσότερα οξείδια του αζώτου (N2O);

Έχει πληροφορηθεί επίσης η Επιτροπή ότι με αυτούς τους νέους τριοδικούς καταλυτικούς μετατροπείς, η έκκλιση οξειδίων του αζώτου ποικίλλει ανάλογα με το χρησιμοποιούμενο αυτοκίνητο και τη θερμοκρασία του καταλύτη, με αποτέλεσμα να καθίσταται δύσκολη η αξιόπιστη μέτρηση εκπομπών οξειδίων του αζώτου;

Τί σκέπτεται να πράξει η Επιτροπή για το πρόβλημα αυτό, στο πλαίσιο της παρακολούθησης των οξειδίων του αζώτου (πρόταση COM(98)108)(1) και σκοπεύει, ενδεχομένως, να καθορίσει νέες προδιαγραφές για τους καταλύτες (Auto-Oil II);

Πώς θα αντιμετωπίσει η Επιτροπή την έκκλιση οξειδίων του αζώτου στο πλαίσιο αυτό, δεδομένης της ολοένα και μεγαλύτερης αύξησης των μεταφορών και του γεγονότος ότι το οξείδιο του αζώτου είναι τριακόσιες φορές αποτελεσματικότερο από το διοξείδιο του άνθρακος στην προσπάθεια για την καταπολέμηση της θερμότητας;

Απάντηση του κ. Bangemann εξ ονόματος της Επιτροπής

(22 Οκτωβρίου 1998)

Η έκθεση της Αμερικανικής Υπηρεσίας Περιβάλλοντος (EPA)(2) στην οποία αναφέρεται το Αξιότιμο Μέλος αναθεωρήθηκε πρόσφατα με μια άλλη έκθεση(3) συνταχθείσα από το τμήμα της υπηρεσίας αυτής που ασχολείται με τις κινητές πηγές εκπομπής (EPA-OMS). Η έκθεση αυτή ανασκευάζει σε μεγάλο βαθμό τα συμπεράσματα της πρώτης έκθεσης της EPA και περιγράφει τα αποτελέσματα συγκεκριμένων δοκιμών μέσω των εγκαταστάσεων του EPA-OMS για τη μέτρηση των εκπομπών οξειδίου του αζώτου (N2O) από νέα και παλαιότερα οχήματα στις ΗΠΑ. Αυτό το πρόγραμμα μετρήσεων συνεχίζεται, φαίνεται δε να μην υπάρχουν προβλήματα ως προς τη μέτρηση των εκπομπών N2O από τα οχήματα.

Η μελέτη του EPA-OMS αναφέρει ότι η περιεκτικότητα των καυσίμων σε θείο έχει σημαντική επίδραση στις εκπομπές N2O (και τούτο επιβεβαιώνεται από τα ευρωπαϊκά στοιχεία): όσο χαμηλότερη η περιεκτικότητα αυτή τόσο χαμηλότερη και η εκπομπή N2O. Ακόμη, τα οχήματα που διαθέτουν πρόσφατης παραγωγής μέσα ελέγχου των εκπομπών καυσαερίων, όπως οι τελευταίας τεχνολογίας τριοδικοί καταλύτες, παρουσίασαν εκπομπές N2O χαμηλότερες από εκείνες των οχημάτων με λιγότερο προηγμένους καταλύτες. Τα διανυόμενα από το όχημα χιλιόμετρα δεν φάνηκε να έχουν σημαντική επίδραση στις εκπομπές N2O. Η Επιτροπή έχει συχνές επαφές με τους συναδέλφους του EPA-OMS και προτίθεται να συζητήσει τη μελέτη αυτή κατά την προσεχή σύσκεψη, στα μέσα Οκτωβρίου 1998.

Η διαδικασία συμβιβασμού μεταξύ Κοινοβουλίου και Συμβουλίου στα τέλη Ιουνίου 1998 οδήγησε σε συμφωνία ως προς τη δέσμη μέτρων για τα καύσιμα αυτοκινήτων, με αντικείμενο τα επίπεδα εκπομπών καυσαερίων από τους κινητήρες των οχημάτων και την ποιότητα των καυσίμων στο μέλλον. Η εν λόγω συμφωνία προβλέπει την εκ μέρους της Επιτροπής κατάρτιση προτάσεων μετά το τέλος του 1999, οι οποίες θα αναφέρονται, μεταξύ άλλων, στη συμβολή και άλλων μέτρων, όπως εκείνων που σχετίζονται με τα καύσιμα και τα οχήματα, στην επίτευξη των πλέον μακροπρόθεσμων στόχων της Κοινότητας ως προς την ποιότητα του αέρα, λαμβάνοντας υπόψη τις τεχνολογικές εξελίξεις και τα αποτελέσματα των νέων ερευνών γύρω από την ατμοσφαιρική ρύπανση.... Ανταποκρινόμενη στην αποστολή της αυτή, η Επιτροπή θα λάβει υπόψη της κάθε εμπεριστατωμένη έρευνα από την οποία είναι ενδεχόμενο να προκύψει η ανάγκη θέσπισης στο μέλλον ορίων για ορισμένες εκπομπές από τους κινητήρες αυτοκινήτων οι οποίες σήμερα δεν υπόκεινται σε ρυθμίσεις.

Η Επιτροπή έχει χαράξει μια φιλόδοξη στρατηγική για τη μείωση των εκπομπών CO2 από τα αυτοκίνητα. Τα δε μέτρα για τη σημαντική βελτίωση της απόδοσης της κατανάλωσης καυσίμων από τα αυτοκίνητα, μέσω της χρήσης καυσίμων χαμηλής περιεκτικότητας σε θείο, καθώς και οι δράσεις για τον περιορισμό των διανυόμενων χιλιομέτρων και για την προώθηση της εναλλακτικής χρήσης των διαφόρων μεταφορικών μέσων αναμένεται να περιορίσουν και τις εκπομπές N2O.

(1) ΕΕ C 120 της 18.4.1998, σελ. 22.

(2) "Draft Inventory of US Greenhouse Gas Emissions and Sinks 1990-1996", Μάρτιος 1998.

(3) "Emissions of Nitrous Oxide from Highway Mobile Sources", EPA420 - R-98-009, Αύγουστος 1998.